b'\n_START_ARTICLE_\nDekar\n_START_PARAGRAPH_\nDekar (forkortet daa, noen ganger da) er en enhet for m\xc3\xa5ling av areal. Et dekar, fra deka som er 10  og ar som er 100 m\xc2\xb2, er dermed 1000 m\xc2\xb2. Dekar er ikke en SI-enhet._NEWLINE_I dagligtale blir ofte betegnelsen m\xc3\xa5l benyttet synonymt med dekar. F\xc3\xb8r innf\xc3\xb8ringen av det metriske systemet (forl\xc3\xb8peren til SI-systemet) i 1875, var et m\xc3\xa5l definert som 1/4 t\xc3\xb8nneland = 10 000 kvadratfot, tilsvarende 984 m\xc2\xb2. _NEWLINE_Dekar er en offisiell norsk m\xc3\xa5leenhet i Forskrift om m\xc3\xa5leenheter og m\xc3\xa5ling, mens m\xc3\xa5l ikke er det.\n_START_SECTION_\nAnvendelse og konvertering\n_START_PARAGRAPH_\nDekar, sammen med hektar, brukes s\xc3\xa6rlig til \xc3\xa5 angi tomtest\xc3\xb8rrelser._NEWLINE_1 dekar = 1000 m\xc2\xb2, dvs. 31,62 m x 31,62 m eller 10 m x 100 m_NEWLINE_1 dekar = 10 ar_NEWLINE_10 dekar = 1 hektar_NEWLINE_1000 dekar = 1 km\xc2\xb2, kvadratkilometer_NEWLINE_Dekar er ikke mye brukt internasjonalt, men benyttes i Norge, i de tidligere omr\xc3\xa5der underlagt Det osmanske rike i Midt\xc3\xb8sten og p\xc3\xa5 Balkan (Bulgaria).'